b'\n_START_ARTICLE_\nHaihtuminen\n_START_PARAGRAPH_\nHaihtuminen tarkoittaa nesteen, yleens\xc3\xa4 veden muuttumista kaasuksi ja siirtymist\xc3\xa4 ymp\xc3\xa4r\xc3\xb6iv\xc3\xa4\xc3\xa4n tilaan. Toisin kuin kiehumista, haihtumista voi tapahtua kaikissa l\xc3\xa4mp\xc3\xb6tiloissa. Haihtumista kuvaa suure haihdunta._NEWLINE_Veden kiertokulussa tavallista erilaisilta pinnoilta, kuten vesist\xc3\xb6ist\xc3\xa4, maasta tai kasvillisuuden pinnalta, tapahtuvaa haihtumista kutsutaan evaporaatioksi. Haihtumista voi tapahtua my\xc3\xb6s osana kasvien elintoimintoja siten, ett\xc3\xa4 vesi kulkeutuu kasvin juurien ja varren kautta haihtuakseen lopulta ilmaan kasvin lehdilt\xc3\xa4. T\xc3\xa4ll\xc3\xb6in puhutaan transpiraatiosta. Yhteisnimitys n\xc3\xa4ille on evapotranspiraatio eli kokonaishaihdunta._NEWLINE_Haihtumisen vastakohta on tiivistyminen, jossa kosteus tiivistyy ilmakeh\xc3\xa4st\xc3\xa4 alustalle. Jos kiinte\xc3\xa4 aine siirtyy suoraan kaasuksi ilmakeh\xc3\xa4\xc3\xa4n olematta v\xc3\xa4lill\xc3\xa4 nestett\xc3\xa4, puhutaan sublimoitumisesta. Vastaava kaasun asettuminen suoraan pinnalle kiinte\xc3\xa4ksi aineeksi on h\xc3\xa4rmistymist\xc3\xa4._NEWLINE_Atomaarisesta n\xc3\xa4k\xc3\xb6kulmasta ilmi\xc3\xb6t\xc3\xa4 voidaan tarkastella seuraavasti: kuvitellaan, ett\xc3\xa4 suurennetaan haihduttavaa pintaa niin, ett\xc3\xa4 vesimolekyylit tulevat n\xc3\xa4kyviin. Tasapainotilassa osa sinne t\xc3\xa4nne liikkuvista vesimolekyyleist\xc3\xa4 joutuu takaisin haihduttavalle pinnalle, mutta pinnalta irtoaa saman verran uusia vesimolekyylej\xc3\xa4 ilmaan. T\xc3\xa4ll\xc3\xb6in pinnan l\xc3\xa4heinen ilma on kyll\xc3\xa4inen vesih\xc3\xb6yryst\xc3\xa4. Varsinainen haihdunta vaatii energiaa eli vesimolekyylien suurempia nopeuksia. T\xc3\xa4m\xc3\xa4n voi havaita esimerkiksi suihkun j\xc3\xa4lkeen tuntuvana kylmyyten\xc3\xa4: haihtuminen sitoo energiaa iholta. Jatkuva haihdunta edellytt\xc3\xa4\xc3\xa4 lis\xc3\xa4ksi ilman pystysuuntaista sekoittumista, sill\xc3\xa4 muuten haihduttavan pinnan l\xc3\xa4heinen ilma tulisi nopeasti vesih\xc3\xb6yryst\xc3\xa4 kyll\xc3\xa4iseksi.'